**SÄHKÖVERKKOJEN SIJOITTAMINEN YKSITYISTIEN TIEALUEELLE**

# SOPIJAPUOLET

|  |  |
| --- | --- |
| Tienpitäjä  | Verkkoyhtiö (verkonhaltija) |
| Yhteyshenkilö | Yhteyshenkilö ja yhteystiedot |
| Lähiosoite | Lähiosoite |
| Postinumero ja -toimipaikka | Postinumero ja -toimipaikka |
| Puhelinnumerot | Puhelinnumerot |
| Sähköpostiosoite | Sähköpostiosoite |

Sopijapuolet ovat tehneet keskenään seuraavan sopimuksen 0,4 kV-45 kV sähköjohtojen ja maakaapeleiden sijoittamisesta yksityistien tiealueelle. Sopimus koskee yksityistielaissa määriteltyjä tiealueita, ei näiden ulkopuolisia alueita. Yksityistielaki (3 §, Yksityistielaki 560/2018) määrittelee tiealueeksi alueen, johon tieoikeus kohdistuu ja jolle tietä varten tarvittavat alueet, rakenteet ja laitteet voidaan sijoittaa. Tien fyysisen sijainnin poiketessa tieoikeutta perustettaessa määritellystä alueesta, pidetään tiealueena maastossa tosiasiassa tiekäyttöön otettua aluetta, jos sijainti on vakiintunut eikä siitä ole erimielisyyttä.

Ilmajohdon rakentamisesta ja rakenteiden pitämisestä tulee sopia maanomistajan kanssa, ja mikäli rakenteet sijoittuva tiealueelle sovitaan tästä tiealueen haltijan kanssa.

Hanke toteutetaan siten, että tienpitäjän näkemykset otetaan mahdollisimman hyvin huomioon suunnittelu- ja toteutusvaiheessa ja että tienpidolle aiheutuu hankkeesta mahdollisimman vähän haittaa ja vahinkoa. Aiheutunut haitta ja vahinko korjataan tai korvataan täysimääräisesti.

# VERKONHALTIJAN YLEISET OIKEUDET JA VELVOLLISUUDET

Verkonhaltijalla on tienpitäjän toiveet mahdollisuuksien mukaan huomioon ottaen oikeus:

**Ilmajohto:**

1. rakentaa ja pitää edellä liitteissä esitetyt johdot, muunto- ja kytkinasemat, pylväät ja niihin kiinnitetyt laitteet ja rakenteet.
2. lisätä olemassa oleviin pylväisiin uusia johtoja ja muita rakenteita, mikäli aiheutuva haitta ei lisäänny.
3. tehdä edellä mainittujen johtojen, asemien ja rakenteiden suunniteltuihin paikkoihin nähden pieniä tarkistusmittausten mahdollisesti vaatimia muutoksia.
4. liikkua johtoalueella ja tienpitäjän hallinnoimilla kulkuväylillä johtojen, asemien ja rakenteiden suunnittelua, merkitsemistä, rakentamista, kunnossapitoa ja käyttötoimenpiteitä suorittaessaan, kuitenkin minimoiden liikkumisesta aiheutuvaa haittaa.
5. pitää johtoalueet johtojen käyttövarmuuden ja sähköturvallisuuslainsäädännön ja -standardien edellyttämällä tavalla vapaana puista, ja tarvittaessa myös pensaista ja oksista.

Puuston ja muun kasvillisuuden poistamisesta sovitaan maanomistajan kanssa erikseen.

**Maakaapeli:**

1. tehdä johtoreitti liitekartan mukaisesti.
2. asentaa sähkönjakelua varten tarvittavat kaapelit, muunto- ja kytkinasemat, suojaukset ja mahdolliset merkintälaitteet, jako- ja haaroituskaapit, muut vastaavat osat sekä niihin liittyvät suojaukset ja mahdolliset merkintälaitteet, liitteissä kuvatun mukaisesti.
3. liikkua johtoalueella ja tienpitäjän hallinnoimilla kulkuväylillä kaapelien ja rakenteiden suunnittelua, merkitsemistä, rakentamista, kunnossapitoa, huoltoa, käyttöä tai muita tarvittavia toimenpiteitä suorittaessaan, kuitenkin minimoiden liikkumisesta aiheutuvaa haittaa.

Puuston ja muun kasvillisuuden poistamisesta sovitaan maanomistajan kanssa erikseen.

# TIENPITÄJÄN YLEISET OIKEUDET JA VELVOLLISUUDET

1. Jos tiealue siirtyy uuteen paikkaan, ilmoittaa tienpitäjä asiasta verkonhaltijalle.
2. Tienpitäjän tulee omalta osaltaan huolehtia, että verkonhaltijalla on viivytyksetön pääsy huolto-, tarkistus-, vianselvitys- tai korjaustöitä varten verkon ja sen laitteiden luokse. Erityisesti tämä tulee varmistaa, mikäli tienpitäjä asettaa tielle puomin tai lukituksen.

# JOHTOALUEEN SUUNNITTELU JA VERKON RAKENTEIDEN SIJOITTAMINEN

* 1. Johdon sijainti, johtoalueen leveys ja muut ennalta sovitut asiat rakentamisessa on määritelty tämän sopimuksen liitteessä. Liitteeseen voidaan merkitä yksityiskohtia rakentamistöiden vaatimasta leveydestä, kaapelien sijoittamissyvyydestä, suojanauhojen asentamisesta, maan läjittämisestä, huomioitavista kohteista, kuten salaojista, tierummuista ja muista linjoista, arvio rakentamisen ajankohdasta, rakennustarvikkeiden ja puutavaran varastopaikkojen sijainnista sekä muista oleellisista asioista.
	2. Maastokatselmus pidetään ennen toteutusta osapuolten kesken, elleivät molemmat osapuolet katso tätä tarpeettomaksi.
	3. Jos tiealueeseen liittyen on tiedossa laajempia kaivamista vaativia töitä, tulee tienpitäjän ilmaista tämä suunnitteluvaiheessa. Myös varaukset esimerkiksi uusille rummuille tai liittymille sekä tien mahdolliset erityisrakenteet käydään läpi suunnitteluvaiheessa.
	4. Verkonhaltija on velvollinen sijoittamaan maakaapelin sähköturvallisuuslainsäädännön sekä standardien mukaisesti maasto-olosuhteet huomioiden riittävän syvälle siten, että sen ylitse voidaan turvallisesti liikkua raskailla työkoneilla.
	5. Verkonhaltija on velvollinen sijoittamaan ilmajohdot sähköturvallisuuslainsäädännön sekä -standardien mukaisesti siten, että niiden alitse voidaan liikkua tavanomaisilla työkoneilla.
	6. Verkonhaltijan tulee kaapelin sijoituslinjauksessa, merkitsemisessä, suojaamisessa ja peitesyvyydessä ottaa huomioon kaivutyötä edellyttävät tien kunnossapitotoimet kuten ojien perkaaminen sekä kunnostaminen, reunapalteiden poistaminen ja rumpujen uusiminen.
	7. Verkonhaltija informoi tienpitäjää hankkeen vaikutuksiin ja laajuuteen liittyen riittävällä tavalla suunnittelun edetessä, toteutuksen aikana ja hankkeen päätyttyä (myös korjaus ja kunnostustöiden yhteydessä). Molemmat osapuolet nimeävät hankkeelle yhteyshenkilön.
	8. Viimeistelytyöt on saatettava valmiiksi kohtuullisen ajan puitteissa.
	9. Töiden laadusta ja työn valvonnasta vastaa verkkoyhtiö.
	10. Turvallisuutta uhkaavat asiat (isot kivet suistumisalueella, näkemäesteet, suojaamattomat kaivannot yms.) on saatettava kuntoon välittömästi, kun sellaisia havaitaan.
	11. Työ- ja liikenneturvallisuuden järjestäminen työalueella ovat työn aikana verkonhaltijan vastuulla. Verkonhaltija vastaa sijoittamisen työnaikaisesta liikenteen ohjauksesta ja työmaan turvallisuudesta tienkäyttäjille sekä työmaasta ja työskentelystä kolmannelle osapuolelle mahdollisesti aiheutuvista välittömistä vahingoista.

# VERKON RAKENTAMISESTA JA SIJOITTAMISESTA AIHEUTUVAT KORVAUKSET

**Verkon rakentaminen ja kunnossapito**

Verkonhaltija on velvollinen ennallistamaan verkon rakentamisen ja kunnossapidon tiealueelle aiheuttamat vahingot ja jäljet, sekä työstä johtuvat myöhemmin todennettavat vahingot ja puutteet, siten että alue saatetaan vähintään yhtä hyvään kuntoon kuin se oli ennen verkon rakentamista tai kunnossapitotoimia. Osana ennallistamista verkonhaltija huolehtii rakentamistöiden aikana maan pinnalle nousseiden suurikokoisten kivien poisviemisestä.

Jos ennallistaminen ei ole mahdollista, verkonhaltija korvaa verkon rakentamis- ja kunnossapitotoimenpiteistä aiheutuneet välittömät haitat ja vahingot.

Ennallistamistöiden toteuttamisesta ja mahdollisista haitan- ja vahingonkorvausten maksamisesta sovitaan erikseen.

**Verkon sijoittaminen tiealueelle**

Sopimus kattaa oikeuden pitää verkon rakenteita liitekartan mukaisesti, tästä mahdollisesti johtuvat haittakorvaukset sovitaan erikseen.

Sopimus oikeuttaa verkkoyhtiön tarvittaessa tekemään uuden kiinteistöä palvelevan liittymisjohdon ja siihen liittyvät verkonrakenteet tiealueelle. Oikeus sijoittaa kiinteistön liittymisjohto tulee verkon sijoitusluvan perusteella. Liittymisjohdon linjaus ja työn yksityiskohdat sovitaan tienpitäjän kanssa ja sijainnista toimitetaan täydentävä kartta.

**Kolmas osapuoli**

Verkonhaltija sopii suoraan kolmansien tahojen kanssa heille aiheutuneiden välittömien haittojen ja vahinkojen korvaamisesta.

# KORVAUSTEN MÄÄRÄ JA MAKSU

Verkonhaltija suorittaa tiekunnalle, tai mikäli sellaista ei ole perustettu, tieosakkaille yhteisesti liitteenä olevassa korvauslaskelmassa tarkemmin eritellyt haittakorvaukset. Korvaukset maksetaan kertasuorituksena viimeistään kahden (2) kuukauden kuluttua rakennustöiden aloittamisesta.

Sopimukseen perustuvat korvaukset yhteensä euroa

Verkonhaltija maksaa mahdolliset vahingonkorvaukset yhden (1) kuukauden kuluessa korvauksen sopimisesta.

Mikäli korvausta ei suoriteta määräajassa, maksaa verkonhaltija ylimenevältä ajalta korkolain mukaisen viivästyskoron.

# VERKON RAKENTEIDEN SIIRTÄMINEN

Sähköverkkojen sijoittaminen on pääsääntöisesti pysyvää. Kuitenkin muun muassa tien rakenteen tai linjauksen parantaminen voi edellyttää kaapeleiden ja johtojen siirtämistä tai erityistoimia töiden ajaksi. Suunnitteluvaiheessa, kuitenkin viimeistään ennen töiden aloittamista, arvioidaan sopimuksen osapuolten välisesti, voidaanko siirto välttää esimerkiksi valittavin työmenetelmin, muokkaamalla suunnitelmia, suojaamalla johtoa tai ottamalla johto tilapäisesti jännitteettömäksi.

Jos verkon rakenteita joudutaan siirtämään, siirtäminen ja suojaaminen tehdään aina verkonhaltijan toimesta. Verkon rakenteiden siirrosta ja suojauksesta tulee aina sopia erikseen.

Tienpitäjän on ilmoitettava siirtotarpeesta verkonhaltijalle hyvissä ajoin.

# VERKON RAKENTEIDEN VAIKUTUS TYÖSKENTELYYN TIEALUEELLA

Johtojen läheisyydessä työskenneltäessä on noudatettava sähköturvallisuusmääräyksiä ja -ohjeita, verkkoyhtiön ohjeita sekä riittävää ja asianmukaista varovaisuutta.

Tienpitäjä ei vastaa maakaapelille aiheutuneista vahingoista, jotka aiheutuvat tavanomaisista maanpinnalla tai välittömästi maanpinnan läheisyydessä tapahtuvista tiealueen kunnossapitotoimenpiteistä kuten niitto, auraus, höyläys, vesakon raivaus ja aurausviittojen tavanomainen asentaminen (korkeintaan 0,4 m syvyyteen).

Kaivutöiden suorittajalla on sähkömarkkinalain (Sähkömarkkinalaki 588/2013, 110 §) mukaan velvollisuus ennen työhön ryhtymistä selvittää, sijaitseeko alueella sähkökaapeleita.

Verkonhaltijan velvollisuus on toimittaa johdon sijaintitieto kaivutyön suorittajalle maksutta esimerkiksi antamalla kaivuohjeita ja kartta, josta ilmenee kaapelin sijainti. Tarvittaessa sijainti myös näytetään maastossa.

Mahdollinen maastonäyttö tulee pyytää hyvissä ajoin ennen kaivutyön aloittamista. Verkonhaltija vastaa antamansa sijaintitiedon oikeellisuudesta. Kaivutyön suorittaja ei ole korvausvelvollinen, jos se on täyttänyt selonottovelvollisuutensa ja noudattaa verkonhaltijan antamia ohjeita.

Jos ojien kunnostusta tai muita normaaleja tien ylläpitopitotoimia ei voida tehdä ilman erityistoimia, vastaa verkonhaltija jännitteettömäksi tekemisen, takaisinkytkennän ja varavoiman järjestämisen kustannuksista.

# SOPIMUKSEN SIIRTÄMINEN

Sopimus siirtyy automaattisesti kolmannelle, jos kolmas jatkaa toimintaa johdonomistajana tai tienpitäjänä. Sopimuksen siirrosta tulee ilmoittaa toiselle osapuolelle. Siirrosta ei suoriteta erikseen korvausta.

# SOPIMUKSEN VOIMASSAOLO

Tämä sopimus tulee voimaan heti, kun sekä tienpitäjä että verkonhaltija ovat sen allekirjoittaneet ja se on voimassa siihen saakka, kun verkon rakenteet poistetaan käytöstä. Käytöstä poiston yhteydessä verkonhaltija on velvollinen poistamaan verkon maanpäälliset osat ja saattamaan alueen entiseen käyttötapaan soveltuvaan kuntoon. Tällöin johtoalueen käyttöoikeus vapautuu takaisin tienpitäjälle.

# SOPIMUKSEN RAUKEAMINEN

Tämä sopimus raukeaa, ellei rakentamista ole aloitettu tai korvausta maksettu kahden (2) vuoden kuluessa siitä, kun sopimus on solmittu. Mikäli rakennustöiden aloittaminen viivästyy jostakin erityisestä, verkonhaltijasta riippumattomasta syystä, pidentyy sopimuksen raukeamisaika yhdellä (1) vuodella.

# ALLEKIRJOITUKSET

|  |
| --- |
| Tätä sopimusta on laadittu kaksi samansisältöistä kappaletta, yksi kummallekin sopijaosapuolelle. |
| Paikka ja aika |
| Tienpitäjän edustaja  | Tienpitäjän edustaja | Verkonhaltijan edustaja |
| Nimenselvennys | Nimenselvennys | Nimenselvennys |

Yksityistien tiealueella ilmajohdon osalta tulee verkonhaltijan sopia tienpitäjän **lisäksi** maanomistajan kanssa.

**Sopimuksen liitteet:**

1. Johdon sijoitussuunnitelma kiinteistörajoilla
2. (Mahdollinen) Tiekokouksen pöytäkirjaote tai muu sopimusvaltuutus
3. (Mahdollinen) Korvauslaskelma eriteltynä

Muuta sovittua / liitteitä:

|  |
| --- |
|  |
|  |
|  |
|  |
|  |